Mette Gjerskov (S), 2007-01-12:
Der er ikke nogen tvivl om, at rigtig kost er utrolig vigtig, især for børn.
Hvis børn ikke får den rigtige kost, lærer de ikke nok, og de trives ikke.
Det er på mange måder en skæbnesvanger glidebane at komme ind på, for vi ved jo, at dårlige vaner i barndommen, overvægt i barndommen, tit resulterer i dårlige vaner og overvægt i voksenlivet, og at fedme, der er grundlagt i barndommen, er utrolig svær at komme af med.
Derfor mener vi faktisk også, at der skal gøres noget i forbindelse med børns måltider, og der har vi faktisk også fra Socialdemokratiets side afsat 750 mio. kr. i vores finanslovudspil – det er altså 0,75 mia. kr. – til gratis mad til alle børn i vuggestuer og børnehaver.
Det gør vi jo altså bl.a., fordi vi mener, at overvægt måske er vor tids største trussel mod, at vores børn får et godt liv.
Der er vel dybest set to veje, forældre og politikere kan vælge at gå.
Vi kan sige, at børns kost og eventuel overvægt er forældrenes ansvar.
Det var sådan, jeg hørte den tidligere ordfører.
Vi kan også melde os parate til at tage et politisk medansvar for, at udviklingen vendes.
Socialdemokraterne tager gerne en del af ansvaret, for tager vi som politikere ikke et ansvar, er vi medskyldige i, at børn mistrives, og i, at udviklingen med for mange overvægtige og fede børn ikke stoppes.
Vi mener, det er ansvarsforflygtigelse, hvis man bare siger, at børns kost er et forældreansvar, og at det ikke er noget, samfundet skal blande sig i, hvis ikke man tænker på, hvilke konsekvenser den holdning har.
Det er jo ikke bare synd for børnene, at de eventuelt udsættes for mobning.
De risikerer også at få alvorlige sociale problemer, få problemer med at tage en uddannelse, få et job, en kæreste, et normalt liv, og ikke mindst er de i farezonen for at udvikle livsstilssygdomme, som vil kunne tage livet af dem alt for tidligt.
Det er et alvorligt problem, vi står med.
Det er et samfundsproblem og måske en af de største sundhedsproblemstillinger, vi har lige nu.
Dårligere livskvalitet er den pris, børn betaler for, at vi, der er voksne, ikke har fået lavet et samfund, hvor vi passer bedre på vores børn.
Som ansvarlige politikere kan vi altså ikke bare sige, at børns kost og trivsel er forældrenes ansvar.
Hos Socialdemokraterne tager vi altså gerne det ansvar.
Vi har lavet et meget, meget grundigt og kæmpestort børneoplæg om, at der skal indføres et gratis måltid mad.
Her ved jeg så godt, at Venstres ordfører vil sige: et skatteyderbetalt måltid mad.
For min skyld gerne, jeg er fløjtende ligeglad
, bare der er et sundt måltid mad midt på dagen til alle børn i vuggestuer og børnehaver.
Vores finansiering drejer sig alene om institutionerne.
For forældrene betaler jo i forvejen tusindvis af kroner for, at deres børn er i daginstitutionerne.
Men vi mener godt, at det kan forsvares, at der for den pose penge, forældrene betaler, også skal indgå kost.
Vi mener derfor ikke, at forældrebetalingen skal øges.
Indtil videre har vi faktisk også i det finanslovforslag, som vi fremlagde i efteråret, afsat 50 mio. kr. til at understøtte, at endnu flere kommuner kunne komme i gang med at etablere skolemadsordningen.
Dengang fru Ritt Bjerregaard var minister, afsatte vi 200 mio. kr., og vi så jo, at skolemadsordningerne eksploderede, og det vil vi gerne være med til at understøtte.
Så vi er positive over for det her forslag, men kun over for den del, der handler om gratis mad i vuggestuer og børnehaver.
Det er det vigtige.
Så mener vi, at det er utrolig væsentligt, at vi i Folketinget tager det her spørgsmål alvorligt.
Selvfølgelig er alt det, der har været drøftet om reklamer over for børn og reklamer for junkfood og alle de andre ting også væsentlige elementer.
Men vi kan desværre ikke stemme for det her forslag.
Vi nøjes med i første omgang at sige: gratis mad til børn i børnehaver og vuggestuer.